પોલીસ સુત્રોના જણાવ્યા પ્રમાણે ઠાસરા પોલીસ મથકના અનાર્મ પોલીસ કોન્સ્ટેબલ શૈલેષભાઇ સ્ટાફ સાથે નાઇટ પેટ્રોલીંગમાં નીકળ્યા હતા. તેઓ રાત્રિના ૨.૨૦ વાગે ચંદાસર નજીક તુલસી હોટલ નજીકથી પસાર થતા હતા. તે વખતે એક પિયાગો રિક્ષા નં. જી.જે.૭ વી.ડબલ્યુ ૭૩૮૯ શકમંદ હાલતમાં પુરઝડપે આવતા પોલીસે તેને ઉભી રખાવી હતી. પોલીસે રિક્ષાના ચાલકની પૂછપરછ કરતા તેણે પોતાનું નામ મહેશ રાવજીભાઇ રાઠોડ (રહે. મૂળીયાદ, તા.ઠાસરા) હોવાનું જણાવ્યું હતું. પોલીસે રિક્ષામાં તપાસ કરતા મીણીયાની થેલીમાંથી ઇંગ્લીશ દારૂના કવાર્ટર નંગ ૨૪૦ કિંમત રૂા. ૧૬૮૦૦નો જથ્થો મળી આવ્યો હતો. આ સંદર્ભે પોલીસે વિદેશી દારૂ, પિયાગો રિક્ષા, ૧ મોબાઇલ ફોન સહિત કુલ ૬૭ હજારનો મુદ્દામાલ હસ્તગત કર્યો હતો. આ બનાવ સંદર્ભે અ.પો.કો. શૈલેષભાઇની ફરિયાદના આધારે ઠાસરા પોલીસે મહેશ રાઠોડ વિરૂદ્ધ પ્રોહીબીશનનો ગુનો નોંધી વધુ તપાસ હાથ ધરી છે.